Fakhra Salimi

Fakhra Salimi (født 18. november 1957 i Lahore i Pakistan) er en norsk organisasjonsleder, menneskerettsforkjemper og journalist. Hun er daglig leder for MiRA – Ressurssenter for kvinner med minoritetsbakgrunn, som hun tok initiativ til etableringen av i 1989.

 Virke 

Fakhra Salimi studerte ved Universitetet i Punjab i Pakistan og ble fra midten av 1970-årene aktiv på den demokratiske venstresiden i den politiske studentbevegelsen i hjemlandet; hun engasjerte seg i kampen mot militærdiktaturet og for kvinne- og likestillingsspørsmål. Hun så på denne tiden Skandinavia og de sosialdemokratiske velferdsstatene der som forbilder, og ønsket at Pakistan skulle utvikle seg i en lignende retning.

Etter at general Muhammad Zia-ul-Haq tok makten i et statskupp i 1977 og begynte å forfølge politiske motstandere og starte en islamiseringsprosess valgte Salimi å forlate Pakistan, og kom til Norge for å bli student ved Universitetet i Oslo i 1979; hennes bror Khalid Salimi hadde allerede bodd i Norge i noen år. Ved Universitetet i Oslo ble hun utdannet cand.mag. med fagkretsen sosiologi, sosialantropologi og medier og kommunikasjon. Hun ble senere også utdannet psykosyntese-psykoterapeut/samtaleterapeut fra Norsk Institutt for Psykosyntese.Uredd kvinneaktivist

I Norge ble hun fra begynnelsen av 1980-årene involvert i arbeid med likestilling, integrering og antirasisme, med særlig vekt på minoritetskvinners stilling og internasjonale kvinnespørsmål. Tidlig i 1980-årene var hun journalist i NRK. Fakhra Salimi tok initiativ til grunnleggelsen av MiRA-Senteret i 1989, og har ledet senteret siden opprettelsen. MiRA-Senteret har konsultativ status i FNs økonomiske og sosiale råd og dronning Sonja er senterets høyeste beskytter.H.M. Dronningens beskytterskap, kongehuset.no

Salimi har også vært redaktør for tidsskriftet MiRA – Forum for minoritetskvinner, som hun startet i 1994. Hun har skrevet faglige bidrag til flere publikasjoner både i Norge og i utlandet, og har en rekke audiovisuelle produksjoner bak seg. Hun har også hatt en rekke verv i andre organisasjoner og statlige virksomheter; hun var blant grunnleggerne av både Forum for Kvinner og Utviklingsspørsmål og Norges kvinnelobby, og har sittet i styret for begge organisasjonene. Hun har også sittet i styret i Antirasistisk Senter. Hun har vært styremedlem ved Høgskolen i Oslo, oppnevnt av Kunnskapsdepartementet. Hun har også vært observatørmedlem av den norske delegasjonen til FNs generalforsamling.Stortingsforhandlinger. 1998/99 Vol. 143 Nr. 3b

I 2017 arrangerte MiRA-Senteret et dialogmøte om norsk feminisme, interseksjonalitet og økende populisme, der Salimi understreket at kvinners rettigheter ikke kan adskilles fra rettighetene til alle undertrykte grupper i vårt samfunn, og sa at det er avgjørende at alle står sammen i kampen.

 Utmerkelser 
 YS' likestillingspris, 1999
 Ossietzkyprisen fra Norsk PEN for fremragende innsats for ytringsfriheten, 2005Elisabeth Eide, Klassekampen (28. desember 200): Uredd og verdig prisvinner folk.uio.no, hentet 5. juni 2013
 Folkehelseprisen fra Nasjonalforeningen for folkehelsen, 2005
 Jenteprisen fra Plan Norge, 2013http://www.plan-norge.no/becauseiamagirl/fakhra-salimi-vinner-plans-jentepris-2013
 Rettssikkerhetsprisen fra Norges Juristforbund, 2015Fakhra Salimi får enda en pris for innsatsen for minoritetskvinner, Aftenposten
 St. Hallvard-medaljen fra Oslo kommune, 2015

 Verv 
 Medlem av Gina Krog-komiteen fra 2016Gina Krog-komiteen
 Styremedlem og nestleder i Norges kvinnelobby 2014–2016.Norges kvinnelobby har stiftats!, Sveriges Kvinnolobby, 28. januar 2014
 Styremedlem ved Høgskolen i Oslo 2007–2011
 Medlem av hovedutvalget for ExtraStiftelsen Helse- og Rehabilitering fra 2004.
 SOHEMI (Forum for sosial- og helsetjenester ved migrasjon) som er underlagt Sosial- og helsedirektoratet 2005–2006.
 Støtteutvalget for minoritetsspråklige tidsskrifter 2005–2008.
 TV aksjonsutvalget, Rådet for psykisk helse 2004–2009.
 Jury for Kultur- og Kirkedepartementets Menneskerettspris for journalister 2005–2009.
 Medlem av rådet for Makt- og demokratiutredningen 1998–2003.
 Styremedlem i Antirasistisk Senter 1980–2003.
 Styremedlem i Senter for Internasjonale Kvinnespørsmål 1990–1995.

 Publikasjoner 
 Usynlig smerte, Minoritetskvinner og vold i nærerelasjoner (red). MiRA-senteret, 2007.
 Feminisme og Rasisme, Minoritetskvinnebevegelsen i Norge gjennom årene. MiRA-senteret, 2004.
 Minoritetskvinner og Medier. MiRA-senteret, 2003.
 Til døden skiller oss ad, Ekteskap og skilsmisse i Islamsk rettspraksis og norsklovgivning. MiRA-senteret, 2001.
 Odins kvinner setter farge på Norden. MiRA-senteret, 2001.
 Kamp mot rasismen er også kvinnekamp, hefte om innvandrerkvinners organisering i Norge, 1988.
 Ord i Bevegelse (medredaktør). Cappelen forlag, 1995.

 Filmer 
 Tabuenes andre ansikt. En film om minoritetskvinner og seksualitet, 2008.
 Norske verdier sett med minoritetskvinners øyne. Filmen drøfter begreper som frihet, lojalitet og identitet (DVD), 2007.
 La jentene ta ordet, 2003 Ny film om tvangsekteskap. (VHS,DVD).
 Odins kvinner 1, (vist også på NRK), 2001 "Iceland: Growing up in the North".
 Odins kvinner 2, (vist også på NRK), 2001. "Sweden: Challenging the Stereotypes".
 Odins kvinner 3, (vist også på NRK), 2001. "Finland: If you can’t get a job – create one yourself".
 Odins kvinner 4, (vist også på NRK), 2001. "Norway: Different but alike".
 Odins kvinner 5, (vist også på NRK), 2001. "Denmark/Greenland: The Modern Nomade".
 Myter og virkelighet. (medprodusent) Et billedspill om kvinner i Pakistan, 1992.

 Referanser 

Kategori:Norske filmprodusenter
Kategori:Norske filmregissører
Kategori:Norske mediagründere
Kategori:Pakistanske migranter til Norge
Kategori:Norske forfattere
Kategori:Norske journalister
Kategori:St. Hallvard-medaljen
Kategori:Fødsler i 1958
Kategori:Medlemmer av Norsk Kvinnesaksforening